

# Materiál na rokovanie

**Hospodárskej a sociálnej rady SR**

# dňa 18.8.2014

**K bodu č. 8)**

**Stanovisko k**

**Návrhu zákona o dani z motorových vozidiel a o zmene a doplnení niektorých zákonov**

**Všeobecne k návrhu zákona:**

Návrh nového zákona o dani z motorových vozidiel a o zmene a doplnení niektorých zákonov sa predkladá ako iniciatívny návrh mimo plánu legislatívnych úloh vlády SR na rok 2014. Na pracovných rokovaniach k východiskám rozpočtov verejnej správy na roky 2015-2017 bol zo strany MF SR v apríli tohto roku prezentovaný zámer na zmenu v spôsobe zdaňovania daňou z motorových vozidiel, so súčasnou zmenou v rozpočtovom určení výnosu dane z motorových vozidiel. Daň z motorových vozidiel bude príjmom štátneho rozpočtu (nie rozpočtov VÚC) a výpadok v príjmoch vyšších územných celkov bude kompenzovaný úpravou podielu na dani z príjmov fyzických osôb. Návrhom zákona sa mení - zvyšuje percento výnosu dane z príjmov fyzických osôb pre VÚC zo súčasných 21,9 na 29,2. Podľa ZMOS ide o zásadnú zmenu zásad schválených vo fiškálnej decentralizácii, nakoľko sa jedná o fakultatívnu miestnu daň, ktorá nie je účelovo rozpočtovo viazaná, o jediný originálny daňový príjem vyšších územných celkov. VÚC sa týmto „vzdávajú“ časti samosprávneho rozhodovania o sadzbách, oslobodeniach alebo zníženiach tejto dane a zároveň rezignujú na jeden z nástrojov vlastnej finančnej a rozpočtovej regulácie. Financovanie originálnych pôsobností VÚC sa viac dostáva do závislosti na výnose na dane z príjmov územnej samospráve, nepriamo aj na transferoch z kapitol štátneho rozpočtu, čo je možné chápať ako isté oslabenie princípov decentralizácie verejnej správy a fiškálnej decentralizácie v celom sektore verejnej správy.

**Pripomienka k návrhu zákona:**

Napriek tomu, že ZMOS v medzirezortnom pripomienkovom konaní k návrhu zákona nezaslalo svoje stanovisko, na rokovaní HSR SR uplatňuje nasledovnú pripomienku:

V § 4 ods. 1 návrhu zákona navrhujeme doplniť nové písmeno e) – používané výhradne na zber, odvoz komunálneho odpadu, čistenie a zametanie komunikácií.

**Odôvodnenie:**

Zber, odvoz komunálneho odpadu, čistenie a zametanie komunikácií sú verejnou službou a dôležitou pôsobnosťou orgánov verejnej správy na úrovni miest a obcí. Zároveň pripomíname, že je žiaduce pokračovať v činnostiach na audite kompetencií. Nové rozdelenie pôsobnosti medzi samosprávnymi orgánmi v budúcnosti môže viesť k inému prerozdeleniu výnosu dane z príjmov medzi mestá, obce a VÚC. Stanovenie nového rozpočtového určenia len z titulu zmeny v určení výnosu dane z motorových vozidiel sa preto môže javiť ako predčasné, s rizikom pre rozpočtové hospodárenie a financovanie miest a obcí v budúcich rokoch, nakoľko jedným z cieľom súčasnej zmeny v rozpočtovom určení je nahradiť znížený výnos dane z motorových vozidiel pre VÚC.

**Túto pripomienku považuje ZMOS za zásadnú.**

**Záver:**

ZMOS navrhuje, aby HSR SR odporučila návrh zákona na ďalšie legislatívne konanie po zapracovaní pripomienky.

 **Jozef Dvonč**

 **predseda**